L-istati membri llum taw l-approvazzjoni finali għal kważi €14.2 biljun ta' assistenza finanzjarja ta' qabel l-adeżjoni għall-perjodu 2021–2027 favur ir-Repubblika tal-Albanija, il-Bożnija-Ħerzegovina, il-Kosovo*, il-Montenegro, ir-Repubblika tal-Maċedonja ta' Fuq, ir-Repubblika tas-Serbja u r-Repubblika tat-Turkija. Dan l-appoġġ ser jgħin lill-benefiċjarji jwettqu riformi bil-ħsieb ta' sħubija futura fl-Unjoni. Il-benefiċjarji ser jiġu appoġġati fit-twettiq tar-riformi politiċi, istituzzjonali, legali, amministrattivi, soċjali u ekonomiċi meħtieġa sabiex jikkonformaw mal-valuri tal-Unjoni u biex progressivament jallinjaw ruħhom mar-regoli, l-istandards, il-politiki u l-prattiki tal-Unjoni. Approċċ ibbażat fuq il-prestazzjoni u prinċipju bbażat fuq is-sehem ġust L-assistenza taħt l-IPA III ser tkun ibbażata kemm fuq approċċ ibbażat fuq il-prestazzjoni kif ukoll fuq il-prinċipju bbażat fuq is-sehem ġust. Dan ifisser li l-assistenza ser tkun differenzjata fl-ambitu u fl-intensità skont il-prestazzjoni tal-benefiċjarji. Ser tingħata attenzjoni partikolari għall-isforzi li jsiru fl-oqsma tar-riformi fundamentali (l-istat tad-dritt u d-drittijiet fundamentali, l-istituzzjonijiet demokratiċi u r-riforma tal-amministrazzjoni pubblika, kif ukoll l-iżvilupp ekonomiku u l-kompetittività). Fl-istess ħin, ser jiġi applikat il-prinċipju bbażat fuq is-sehem ġust biex jiġi żgurat li l-ambitu u l-intensità tal-finanzjament iqisu mhux biss il-prestazzjoni tal-benefiċjarji iżda wkoll il-ħtiġijiet u l-kapaċitajiet tagħhom sabiex jiġi evitat livell sproporzjonatament baxx ta' assistenza meta mqabbel ma' oħrajn u biex jiġi żgurat progress mill-benefiċjarji kollha. Kondizzjonalità Huwa previst ukoll li l-ambitu u l-intensità tal-assistenza jistgħu jiġu modulati f'każ ta' rigressjoni sinifikanti jew nuqqas persistenti ta' progress minn benefiċjarju fl-oqsma tar-riformi fundamentali. F'każijiet bħal dawn il-fondi jistgħu jitnaqqsu proporzjonalment u jiġu diretti mill-ġdid mingħajr ma jiġi kompromess l-appoġġ għat-titjib tad-drittijiet fundamentali, id-demokrazija u l-istat tad-dritt, inkluż l-appoġġ għas-soċjetà ċivili. Prijoritajiet tematiċi L-assistenza tal-Unjoni, li tibda b'mod retroattiv mill-1 ta' Jannar 2021, ser tinqasam skont il-prijoritajiet tematiċi aktar milli f'pakketti tal-pajjiżi. Kuntest F'Ġunju 2018, il-Kummissjoni ppreżentat il-proposta tagħha għal regolament li jistabbilixxi l-istrument għall-assistenza ta' qabel l-adeżjoni (IPA III). Il-Kunsill adotta l-pożizzjoni tiegħu f'Marzu 2019 u l-Presidenza tal-Kunsill tal-UE u l-Parlament laħqu ftehim politiku fit-2 ta' Ġunju 2021. L-IPA III jiżgura l-kontinwità mal-IPA II (li jkopri l-perjodu 2014-2020) u jikkomplementa strumenti (b'mod partikolari l-Istrument ta' Viċinat, ta' Kooperazzjoni għall-Iżvilupp u ta' Kooperazzjoni Internazzjonali - Ewropa Globali) u politiki oħra (eż. dwar it-tibdil fil-klima) tal-Unjoni. Il-passi li jmiss Wara l-appoġġ formali tal-lum mill-Kunsill, il-Plenarja tal-Parlament Ewropew ser ikollha wkoll tlesti l-proċess ta' konferma tagħha. L-adozzjoni tar-regolament hija mistennija f'Settembru. Pożizzjoni tal-Kunsill fl-ewwel qari Strument għall-Assistenza ta' Qabel l-Adeżjoni (IPA III): il-Kunsill jilħaq qbil dwar il-pożizzjoni tiegħu (stqarrija għall-istampa, 19 ta' Marzu 2019) L-UE tilħaq qbil proviżorju dwar l-assistenza finanzjarja ta' qabel l-adeżjoni (stqarrija għall-istampa, 2 ta' Ġunju 2021) Proposta għal Regolament tal-Parlament Ewropew u tal-Kunsill li jistabbilixxi l-Istrument għall-Assistenza ta' Qabel l-Adeżjoni (IPA III) (L-ewwel qari)